Diari Oficial de la Generalitat Valenciana


Sumari del DOGV 4504, del 21-05-2003 (2003/5864)

ACORD de 3 d'abril de 2003, del Consell de la Sindicatura de Comptes de la Comunitat Valenciana, per mitjà del qual es convoca un procediment selectiu abreujat per a accedir, amb caràcter interí, a quatre llocs de treball d'ajudant d'auditoria, en l'especialitat de corporacions territorials i d'altres ens públics, vacants en esta institució.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4504

Data del DOGV
:   21-05-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/5864


Data del document
:   03-04-2003

Organisme emissor
:   Sindicatura de Comptes

Tipus de document
:   Ordre

Descriptors 

:   * comptable
    * administració regional
    * concurs administratiu

ACORD de 3 d'abril de 2003, del Consell de la Sindicatura de Comptes de la Comunitat Valenciana, per mitjà del qual es convoca un procediment selectiu abreujat per a accedir, amb caràcter interí, a quatre llocs de treball d'ajudant d'auditoria, en l'especialitat de corporacions territorials i d'altres ens públics, vacants en esta institució. [2003/5864]
  
En la relació de llocs de treball de la Sindicatura de Comptes de la Comunitat Valenciana, figuren quatre llocs vacants d'ajudant d'auditoria, en l'especialitat de corporacions territorials i d'altres ens públics, grup B, la cobertura dels quals, amb caràcter interí, resulta necessària de cara al normal exercici de les funcions d'esta institució.
  
Per això, en l'exercici de la competència atribuïda per l'article 17.c) de la Llei de la Generalitat Valenciana 6/1985, d'11 de maig, de Sindicatura de Comptes, i en l'article 12.c) del Reglament de Règim Interior de la Sindicatura de Comptes, el Consell de la institució, una vegada obtinguda la delegació de la Mesa de les Corts Valencianes, acorda realitzar el present procés selectiu, que es regirà per les següents
  
Bases
  
Primera. Normes generals
  
U. És objecte del present acord la selecció d'aspirants per a cobrir, amb la condició de personal interí, dos llocs de treball vacants amb la denominació d'ajudant d'auditoria, en l'especialitat de corporacions territorials i d'altres ens públics, pertanyents al grup B del sector d'administració general, classificats amb el nivell 20 de complement de destinació, i que tenen les altres condicions que s'especifiquen en l'annex I i en la relació de llocs de treball de la Sindicatura de Comptes.
  
Dos. El procés es regirà segons el que es disposa en les presents bases, i per a allò que no hi estiga previst serà d'aplicació la normativa que es considera en la disposició addicional de la Llei de Sindicatura de Comptes.
  
Tres. Les persones seleccionades seran destinades, amb caràcter interí, a les vacants que són objecte d'esta convocatòria; de manera que el nomenament no els atorgarà cap dret per a ingressar de forma definitiva en l'administració pública i el seu cessament es produirà quan desapareixeran les circumstàncies que donen lloc al nomenament, o quan el lloc de treball siga proveït per un funcionari de carrera mitjançant qualsevol dels procediments establits en els articles 20 i 21 de la Llei de la Funció Pública Valenciana, o quan s'amortitze el lloc.
  
Quatre. Les persones que obtinguen els llocs no podran compatibilitzar-los amb l'exercici d'un segon lloc de treball, ni càrrec o activitat en el sector públic, ni tampoc amb activitats de caràcter privat; llevat dels supòsits d'excepció que s'estableixen en les disposicions vigents en matèria d'incompatibilitats.
  
Segona. Requisits dels candidats
  
Per a ser admés en el procediment selectiu, serà necessari reunir els requisits següents:
  
a) Tenir la nacionalitat espanyola.
  
b) Haver complit divuit anys.
  
c) Estar en possessió del títol d'enginyeria tècnica, diplomatura universitària, títol d'arquitectura tècnica, formació professional de tercer grau, o equivalent.
  
d) No trobar-se inhabilitat per a l'exercici de la funció pública per sentència ferma.
  
e) No haver sigut separat del servei públic per mitjà d'expedient disciplinari.
  
f) No patir malaltia o defecte físic que impedisca exercir les funcions corresponents.
  
Els candidats hauran de reunir estos requisits en la data en què acabe el termini de presentació de sol·licituds i mantenir-los fins al moment en què finalitze el procés selectiu.
  
Tercera. Procediment de selecció
  
U. El procediment constarà de dues fases.
  
Dos. La primera fase consistirà en la qualificació dels mèrits dels aspirants. Els dits mèrits seran avaluats basant-se en la documentació degudament acreditada pels interessats, la qual es presentarà juntament amb la sol·licitud per a participar en este procediment; hi serà d'aplicació el barem següent:
  
1. Experiència professional
  
1.1 En l'administració pública
  
Es valorarà fins a un màxim de 0,5 punts cada any complet de serveis en actiu prestats en les distintes administracions públiques, ocupant llocs de treball directament relacionats amb la fiscalització i l'auditoria interna o externa, amb la comptabilitat pressupostària o financera públiques. La puntuació que s'adjudicarà per este concepte no sobrepassarà els 4 punts.
  
1.2 En el sector privat
  
Es valorarà fins a un màxim de 0,5 punts cada any complet d'experiència acreditada en la fiscalització i l'auditoria externa, o en la comptabilitat pressupostària o financera d'entitats públiques, fins a un màxim de 4 punts. L'acreditació d'este mèrit s'efectuarà per mitjà de certificacions emeses per algun òrgan amb capacitat de certificar pertanyent a qualsevol Administració pública.
  
1.3 D'altres serveis prestats en les administracions públiques
  
Es valorarà amb 0,20 punts cada any complet de serveis en actiu prestats en les distintes administracions públiques, fins a un màxim de 2 punts, sempre que estos serveis no hagen sigut computats en el punt 1.1.
  
2. Formació personal
  
Es valorarà amb 2 punts l'acreditació de comptar amb la titulació de llicenciatura superior o equivalent. Quan esta titulació superior estiga directament vinculada amb els llocs convocats ?considerant com titulacions per a valorar les relacionades de manera directa amb l'economia, la comptabilitat, l'administració i el dret-, s'hi adjudicaran dos punts addicionals.
  
3. Coneixement del valencià
  
Serà valorat fins a un màxim de 2 punts, sempre que s'acredite estar en possessió del pertinent certificat expedit per la Junta Qualificadora de Coneixements del Valencià, conformement a l'escala següent: a) coneixement oral, 0,5 punts; b) coneixement de grau elemental, 1 punt; c) coneixement de grau mitjà, 1,5 punts; d) coneixement de grau superior, 2 punts.
  
Tres. La qualificació total de la primera fase vindrà determinada per la suma aritmètica de les puntuacions corresponents als tres conceptes del barem, i s'aplicarà sempre que hom supere la segona fase.
  
Quatre. La segona fase del procediment selectiu constarà de dos exercicis, un de teòric i un altre de pràctic, que s'efectuaran consecutivament en la mateixa data, la qual es comunicarà en el mateix anunci per mitjà del qual es publique la llista d'aspirants, que serà exposat en el tauler d'anuncis de la Sindicatura una vegada transcorreguts deu dies hàbils comptats a partir del dia següent en què finalitze el termini de presentació de sol·licituds.
  
Primer exercici. Serà de caràcter teòric i consistirà a contestar vint-i-cinc preguntes amb respostes alternatives, de les quals només una en serà la correcta, i es penaran les contestacions errònies amb la deducció de la meitat de la puntuació corresponent a una contestació vàlida. Les preguntes versaran sobre: les lleis d'Hisenda Pública de la Generalitat Valenciana, de Sindicatura de Comptes, del Tribunal de Comptes, de Contractes de les Administracions Públiques; així com sobre normativa d'auditoria pública. Este exercici tindrà una durada màxima de trenta minuts. La puntuació màxima que es podrà obtenir en este exercici serà de 25 punts, i per a aprovar-lo en seran necessaris almenys 13.
  
Segon exercici. Serà de caràcter pràctic i consistirà en la resolució d'un supòsit de comptabilitat general i/o auditoria pública, i un altre de contractació pública. L'exercici tindrà un temps màxim de realització de dues hores i podrà ser qualificat fins a 25 punts; per a aprovar-lo en seran necessaris almenys 13.
  
Cinc. La qualificació total dels aspirants que hagen superat els dos exercicis vindrà determinada per la suma aritmètica de les puntuacions dels dos.
  
Sis. La qualificació total del procediment selectiu vindrà donada per la suma aritmètica de les puntuacions atorgades en les dues fases de què consta.
  
Quarta. Sol·licituds
  
U. Les persones que desitgen participar en la selecció hauran de presentar una sol·licitud ajustada al model que figura en l'annex II, dirigida al síndic major de la Sindicatura de Comptes, en el registre de la institució, al carrer de sant Vicent, número 4, de València, o en la forma establida en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de quinze dies hàbils comptats a partir del següent a l'última publicació d'esta convocatòria, que apareixerà en el Butlletí Oficial de les Corts Valencianes i en el Diari Oficial de la Generalitat Valenciana.
  
Dos. La sol·licitud anirà acompanyada d'una còpia del document nacional d'identitat i d'una còpia autèntica de la documentació acreditativa dels mèrits a què es refereix l'apartat dos de la base tercera.
  
Tres. La presentació al procés implica l'acceptació de les presents bases.
  
Cinquena. Tribunal
  
U. El tribunal estarà format pels membres següents:
  
President: senyor Rafael Vicente Queralt, síndic de la Sindicatura de Comptes.
  
Vocals: - Senyor Nicolás Sánchez García, auditor de la Sindicatura de Comptes.
  
- Senyor Vicente M. Tadeo Martínez, tècnic d'auditoria de la Sindicatura de Comptes
  
- Senyora Isabel Sáiz Aguelo, en representació del Consell de Personal de la Sindicatura de Comptes, que hi actuarà amb veu però sense vot.
  
Secretari: actuarà com a tal, amb veu i vot, el vocal citat en segon lloc.
  
Al seu torn, cada un dels membres del tribunal tindrà el suplent corresponent, amb idèntiques funcions i atribucions; seran els següents:
  
President: senyor Manuel Girona Rubio, síndic de la Sindicatura de Comptes.
  
Vocals:ç
  
- Senyora Begoña Romero Gil, auditora de las Sindicatura de Comptes.
  
- Senyora Nuria Borrull Hermano, tècnica d'auditoria de la Sindicatura de Comptes.
  
- Senyor Joan B. Benlloch Gómez, en representació del Consell de Personal de la Sindicatura de Comptes, que hi actuarà amb veu però sense vot.
  
Secretari: actuarà com a tal, amb veu i vot, el vocal citat en segon lloc.
  
Dos. El tribunal estarà vàlidament constituït quan assistisquen tres dels seus membres, ja siguen els titulars o els suplents seus; hi hauran de ser presents en tot cas el president i el secretari, o els suplents respectius. El president disposarà de vot de qualitat en el cas d'empat i, a part d'això, el tribunal i els seus membres ajustaran les seues actuacions a les previsions del capítol II del títol II de la Llei de Règim Jurídic de les Administracions Públiques i del Procediment Administratiu Comú.
  
Tres. Correspon al tribunal determinar la qualificació dels aspirants en els dos exercicis del procediment selectiu. Podrà adoptar totes les mesures que siguen necessàries de cara al correcte desenvolupament del procés i disposarà de la facultat d'interpretar les presents bases.
  
Quatre. Els membres del tribunal s'abstindran d'intervenir i podran ser recusats pels interessats, quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Cinc. A l'efecte de comunicacions i d'altres incidències, el tribunal tindrà la seu a la Sindicatura de Comptes, al carrer de sant Vicent, número 4, de València (46699).
  
Sisena. Comprovació i publicació de resultats
  
U. Una vegada conegut el candidat millor qualificat, el tribunal efectuarà la designació de l'adjudicatari provisional, amb la puntuació obtinguda.
  
Sense perjudici de la publicació dels resultats dels dos exercicis de la segona fase, que el farà en el tauler d'anuncis de la Sindicatura de Comptes, el tribunal s'abstindrà de designar un nombre major de seleccionats que el de vacants convocades. Els empats en la puntuació total es resoldran a favor de l'aspirant amb millor qualificació en la prova pràctica.
  
Dos. La designació dels adjudicataris provisionals es publicarà en el tauler d'anuncis de la seu de la Sindicatura de Comptes, al carrer de sant Vicent, número 4, de València. A l'efecte del que es disposa en l'article 59.5.b) de la llei de Règim Jurídic de les Administracions Públiques i del Procediment Administratiu Comú, amb esta publicació es considerarà realitzada l'oportuna notificació als interessats.
  
Tres. Aquells aspirants que ho estimen pertinent, disposaran d'un termini de deu dies hàbils, comptats a partir del dia següent al de la publicació de la designació provisional, per al·legar allò que consideren oportú.
  
Quatre. Finalitzat el termini expressat i vistes les possibles al·legacions, el tribunal efectuarà, en el termini màxim de deu dies, la designació definitiva dels seleccionats, la qual elevarà al Consell de la Sindicatura de Comptes amb la corresponent proposta de nomenament. Esta serà notificada personalment als aspirants proposats i publicada en el tauler d'anuncis de la seu de la Sindicatura de Comptes, i amb això es considerarà realitzada la notificació a la resta d'interessats, conformement al que es preveu en l'article 59.5.b) de la Llei de Règim Jurídic de les Administracions Públiques i del Procediment Administratiu Comú.
  
Setena. Presentació de documents
  
U. Els aspirants proposats pel tribunal hauran de presentar en la Secretaria General de la Sindicatura de Comptes, dins del termini de cinc dies hàbils a partir del dia en què reben la notificació de la proposta, els documents següents:
  
a) Original del document nacional d'identitat, i una còpia per a la seua compulsa.
  
b) Certificat mèdic que acredite no patir cap malaltia o defecte físic que impedisca el normal exercici de les funcions, expedit per algun facultatiu competent.
  
c) Document original del corresponent títol, diploma o resguard de la seua sol·licitud, que acredite estar en possessió de la titulació exigida; a més d'una fotocòpia per a la seua compulsa.
  
d) Declaració de no haver sigut separat del servei en cap Administració pública per mitjà d'expedient disciplinari, ni de trobar-se inhabilitat per a l'exercici de la funció pública; així com de no desenvolupar activitats incompatibles.
  
Dos. Si dins del termini fixat, i llevat de casos de força major, alguna persona proposada no presenta la documentació, o ?després d'examinar esta- es dedueix que no compleix algun dels requisits exigits en la convocatòria, no podrà ser nomenada i quedaran anul·lades totes les actuacions seues; sense perjudici de la responsabilitat en què pogués haver incorregut per falsedat en la instància.
  
En tal cas, el Consell de la Sindicatura podrà requerir el tribunal perquè eleve una proposta complementària, a fi d'incloure en el seu lloc l'aspirant a qui correspondria la següent posició com a conseqüència de les qualificacions obtingudes. En relació a qui figurés inclòs en esta proposta complementària, s'observaran els tràmits considerats en les presents bases, a partir del que es preveu en l'apartat quatre de la base sisena, inclusivament.
  
Vuitena. Nomenament i presa de possessió
  
Després de comprovar la conformitat de la documentació aportada, el Consell de la Sindicatura de Comptes efectuarà els corresponents nomenaments com a funcionaris interins, que seran notificats als interessats. Estos hauran d'incorporar-se a la Sindicatura de Comptes en el termini de tres dies hàbils comptats a partir del següent al de la notificació i quedaran subjectes en qualsevol supòsit a les condicions previstes en l'apartat tres de la base primera.
  
Novena. Llista suplementària d'aspirants
  
El Consell de la Sindicatura de Comptes podrà aprovar la constitució d'una llista suplementària d'aprovats, col·locats per l'orde de puntuació obtinguda en el procediment selectiu, que en un futur podran ser cridats a ocupar, pel mateix orde, les vacants d'ajudant d'auditoria que es produïsquen en la institució.
  
Deu. Recursos
  
U. Contra les actuacions del tribunal, es podrà interposar recurs d'alçada davant del Consell de la Sindicatura de Comptes, en el termini d'un mes a partir del dia següent al de la seua notificació o publicació, d'acord amb el que s'estableix en l'article 114.1 de la Llei de Règim Jurídic de les Administracions Públiques i del Procediment Administratiu Comú.
  
Dos. Els actes del Consell de la Sindicatura, comprés el present acord, posen fi a la via administrativa i poden ser impugnats pels interessats mitjançant la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir del dia següent al de la seua notificació o publicació, i es podrà presentar qualsevol altra reclamació o recurs que hom estime procedent, així com el recurs potestatiu de reposició, que es presentarà davant del citat Consell en el termini d'un mes, d'acord amb els articles 116 i 117 de la llei de Règim Jurídic de les Administracions Públiques i del Procediment Administratiu Comú.
  
València, 3 d'abril de 2003.- El síndic major: José Antonio Noguera de Roig.
  
ANNEX I
  
Lloc: ajudant d'auditoria, en l'especialitat de corporacions territorials i d'altres ens públics.
  
Naturalesa: funcionarial.
  
Llocs números: 57, 60, 77 i 78.
  
Grup: B.
  
Complement de destinació: 20.
  
Complement específic: 677,96 euros/mes.
  
Funcions:
  
1ª Sota la dependència i supervisió dels tècnics o tècniques d'auditoria, realitzaran aquelles tasques que hom els assigne en la planificació i realització de l'auditoria en l'àmbit autonòmic, local o d'altres ens.
  
2ª Realització de les proves d'auditoria assignades i confecció dels papers de treball necessaris a aqueix efecte; així com l'obtenció de les conclusions preliminars pertinents sobre els punts del programa encomanats.
  
3ª Arxiu de la documentació i correspondència dels treballs de fiscalització assignats a l'equip.
  
4ª Les tasques de caràcter anàleg que s'encarreguen al seu titular en el desenvolupament de la fiscalització o en la realització del procediment establit.
  
5ª Utilitzar les eines o aplicacions informàtiques necessàries, genèriques i específiques, en la realització del seu treball de fiscalització (processadors de texts, fulls de càlcul...).
  
Desenvoluparan els treballs que hom els assigne, per a la fiscalització de qualsevol corporació territorial, en els locals i en les dependències de les dites corporacions, i subsidiàriament en els locals i les dependències dels òrgans o ens autonòmics i d'altres ens que estiguen situats fora de l'àrea metropolitana de València.
  
Sense perjudici d'això i sempre que estiguen degudament atesos els treballs assenyalats en el paràgraf anterior, també realitzaran tasques de fiscalització de corporacions territorials, ens autonòmics i d'altres ens a les oficines de la Sindicatura de Comptes o dins de l'àrea metropolitana de València.
  
Notes: No són aplicables les normes de rotació.
  
ANNEX II
  
Model de sol·licitud
  
Nom i cognoms: ... DNI: ...
  
Domicili: ... Telèfon: ...
  
Vist l'acord de 3 d'abril de 2003 del Consell de la Sindicatura de Comptes de la Comunitat Valenciana, per mitjà del qual es convoca un procediment selectiu per a accedir, amb caràcter interí, a quatre llocs de treball d'ajudant d'auditoria, en l'especialitat de corporacions territorials i d'altres ens públics, vacants en la dita institució, les bases del qual accepte en la seua integritat, alhora que declare reunir els requisits establits en la base segona, SOL.LICITE que hem tingueu per presentat/presentada en la mencionada convocatòria i ser cridat/cridada a realitzar els exercicis corresponents.
  
Documents que es presenten:
  
1. Fotocòpia del DNI.
  
2. Memòria justificativa dels mèrits adduïts i la seua qualificació, d'acord amb l'apartat dos de la base tercera de la convocatòria.
  
3. Certificats corresponents a (detalleu cada un dels que s'aporten):
  
3.1. Experiència professional
  
3.2. Formació personal
  
3.3. Coneixements del valencià
  
Autoavaluació dels mèrits, d'acord amb l'apartat dos de la base tercera de la convocatòria:
  
1. Experiència professional..........................................punts
  
2. Formació personal....................................................punts
  
3. Coneixements del valencià.......................................punts
  
4. Qualificació total dels mèrits (suma)........................punts
  
València, ... de ... de 2003
  
Signat: